b'\n_START_ARTICLE_\nParthol\xc3\xb3n\n_START_SECTION_\nAntecedents\n_START_PARAGRAPH_\nLa primera refer\xc3\xa8ncia que ens ha arribat de l\'assentament de Parthol\xc3\xb3n \xc3\xa9s la Historia Brittonum, una compilaci\xc3\xb3 brit\xc3\xa0nica del segle IX escrita en llat\xc3\xad atribu\xc3\xafda a un tal Nennius. Aqu\xc3\xad, es diu que "Partolomus" havia arribat a Irlanda amb un miler de seguidors, qui es multiplicaren fins als quatre mil, i aleshores van morir tots en una setmana a causa d\'una plaga. _NEWLINE_L\'irland\xc3\xa8s Lebor Gab\xc3\xa1la \xc3\x89renn (Llibre de les Invasions d\'Irlanda), compilat en el segle XI, ens diu m\xc3\xa9s. Parthol\xc3\xb3n era el fill de Sera, fill de Sru, descendent de Magog, fill de J\xc3\xa0fet, fill de No\xc3\xa8. Va arribar a Irlanda procedent d\'Orient Mitj\xc3\xa0 travessant Anat\xc3\xb2lia, Gr\xc3\xa8cia, Sic\xc3\xadlia i Ib\xc3\xa8ria, i hi arrib\xc3\xa0 300 o 312 anys despr\xc3\xa9s del diluvi, desembarc\xc3\xa0 un dimarts 14 de maig a Inber Sc\xc3\xa9ne (Kenmare a Kerry Sud). La seva arribada est\xc3\xa0 sincronitzada amb el 60\xc3\xa8 aniversari d\'Abraham. Amb ell venien la seva esposa Dalgnat, els seus tres fills Sl\xc3\xa1ine, Rudraige i Laiglinne, llurs esposes Nerba, Cichba i Cerbnad, i un miler de seguidors._NEWLINE_En la compilaci\xc3\xb3 de Seathr\xc3\xban C\xc3\xa9itinn Foras Feasa ar \xc3\x89rinn (segle XVII) Parthol\xc3\xb3n rep una hist\xc3\xb2ria de fons lleugerament diferent. Era fill de Sera, rei de Gr\xc3\xa8cia, i marx\xc3\xa0 de la seva p\xc3\xa0tria despr\xc3\xa9s d\'assassinar el seu pare i la seva mare. Va perdre el seu ull esquerre en l\'atac als seus pares. Ell i els seus seguidors marxaren de Gr\xc3\xa8cia, salparen via Sic\xc3\xadlia cap a la pen\xc3\xadnsula Ib\xc3\xa8rica, d\'on arribaren a Irlanda per l\'Oest, en un viatge de set anys.  _NEWLINE_En el t emps de l\'arribada de Parthol\xc3\xb3n a Irlanda nom\xc3\xa9s hi havia tres llacs, nou rius i una planura. Va aplanar m\xc3\xa9s territori i van sorgir set llacs m\xc3\xa9s. Tres (o deu, o 17) anys despr\xc3\xa9s de la seva arribada, Parthol\xc3\xb3n derrot\xc3\xa0 els fomorians liderats per C\xc3\xadocal a Magh Ithe, en la primera batalla lliurada a Irlanda._NEWLINE_Un poema al Lebor Gab\xc3\xa1la, ampliat per C\xc3\xa9itinn, explica com Parthol\xc3\xb3n i la seva esposa vivien en una illa petita al cap de l\'estuari del riu Erne. Una vegada, mentre Parthol\xc3\xb3n explorava els seus dominis, la seva esposa, Delgnat, va seduir un servent, Topa. Despr\xc3\xa9s van beure de l\'ale de Parthol\xc3\xb3n, que nom\xc3\xa9s es podia beure en un tub d\'or. Parthol\xc3\xb3n va descobrir l\'afer quan va beure la seva ale i va recon\xc3\xa8ixer el gust de les boques de Delgnat i Topa al tub. Enfurismat, va matar Topa i al gos de la seva esposa. Per\xc3\xb2 Delgnat no es va penedir i va insistir que la culpa era del mateix Parthol\xc3\xb3n, perqu\xc3\xa8 deixar-los sols era com deixar mel a una dona, llet a un gat, bones eines a un artes\xc3\xa0 o llaminadures a un infant, i esperar que no se n\'aprofit\xc3\xa9s. Est\xc3\xa0 registrat com el primer adulteri i la primera gelosia a Irlanda. L\'illa on   vivien fou anomenada Inis Saimera per Saimer, el gos de Dalgnat._NEWLINE_Segons el Lebor Gab\xc3\xa1la, Parthol\xc3\xb3n i els seus seguidors, cinc mil homes i quatre mil dones, van morir d\'una plaga en una sola setmana, a Senmag, la "plana vella", vora l\'actual Tallaght. Fonts posteriors afirmen que Parthol\xc3\xb3n hi va morir trenta anys despr\xc3\xa9s d\'arribar a Irlanda, i que la resta del seu poble tamb\xc3\xa9 va morir d\'una plaga, segons els Annals dels quatre mestres, 270 anys m\xc3\xa9s tard en el mes de maig. Per\xc3\xb2 un home va sobreviure, Tuan, fill de Starn, germ\xc3\xa0 de Parthol\xc3\xb3n. A trav\xc3\xa9s d\'unes s\xc3\xa8ries de transformacions animals, va sobreviure al llarg dels segles per a ren\xc3\xa9ixer com a fill d\'un cabdill anomenat Cairell en temps de Colm Cille (segle VI). Recordava tot el que havia vist, i aix\xc3\xad es va preservar la hist\xc3\xb2ria de Parthol\xc3\xb3n._NEWLINE_Tait, germ\xc3\xa0 de Partholon, fou el besavi de Nemed.'